钦定古今图书集成/历象汇编/庶征典/第070卷 > 《中书门下贺庆云见表》常衮
## 钦定古今图书集成/历象汇编/庶征典/第070卷 > 《中书门下贺庆云见表》常衮

臣某言：“伏见太史奏，今月十三日降诞之辰，有庆云
见，自卯及巳，五色相辉，京城士庶，无不观睹者。”臣闻
“应天者圣，降必有期；从龙者云，感而成瑞。”伏惟宝应
元圣文武皇帝陛下启我昌运，本乎大微。甲观画堂，
以书有庆；赤光紫气，以表祥符。每岁孟冬，内朝举礼。
万国称贺，群臣献寿。纷委灵贶，总集良辰。今者卿云
表祥，史册。十月良月，远膺盈数之期；后天奉天，近叶
下元之历。从风萧索，抱日萦回，色涵流渚之虹，影杂
绕枢之电，交映荥光，曲成转盖。万物皆睹，群情共欢，
无疆之休，永永禔福。臣奉觞庆贺，于万斯年，无任抃
跃，谨奉表陈贺以闻。